মলয়ালা মনোরমা ন্যুজ কনক্লেব ২০১৯দা পীখিবা প্রধান মন্ত্রীগী ৱারোল

শ্রী মেমোন মেথ্যু, শ্রী জেকোব মেথ্যু, শ্রী জয়ন্ত জেকোব মেথ্যু, শ্রী প্রকাশ জাবদেকর অমসুং শ্রী শশি থরুর, মীথুংলেনশিং, খুরুমজরি, মলয়ালা মনোরমা ন্যুজ কনক্লেব ২০১৯দা ৱা ঙাংবা ফংজবা অসিদা ঐহাক হায়নীংঙাই লৈতনা নুংঙাইবা ফাওজৈ। ঐহাক্না কেরলাগী শেংলবা লৈবাক লৈহাও অমসুং মসিগী তোপ তোপ্পা কলচরবু ইকায় খুম্নজরি। লমদম অসি ভারত্তা অদি শঙ্কর, মহাত্মা অয়ানকলী, শ্রী নরায়ন গুরু, চাতাম্বী স্বামিগল পন্দিৎ কারুপন, সেন্ত কুরিয়াকোস এলিয়াস চাবরা, সেন্ত অলফোন্সো অমদি অতোপ্পা অফাওবা মচা কয়া পীনবীরিবা লমদমনি। কেরলা অসি ঐহাক ইশাগী ওইনসু অখন্নবা মফমনি। কেরলাদা চৎচনবগী খুদোংচাবা কয়া অমা ঐহাক্না ফংজখ্রে। চাউরবা থৌদাং অমগা লোয়ননা মীয়াম্না ঐহাকপু অমুক হন্না থৌজানবীরবা মতুং ঐহাকনা পাংথোকখিবা অহানবা থবকশিংগী মনুংদা গুরুবয়ুর শ্রী কৃষ্ণ লাইশংদা চৎপা য়াওরি। মরূপশিং, মলয়ালা মনোরমা ন্যুজ কনক্লেবতা ঐহাক্না ৱা ঙাংবা অসিনা খঙনীংবা কয়া অমা ফাওহল্লি। মরমদি অসিগুম্বা মখলগী মীয়ামগী মরক্তা তিঞ্জবা অসি য়াম্না নুংঙাইবা অমনি। তশেংনা ঐহাকসু অসিগুম্বা মখলগী অকোইবদা চৎতুনা নুংঙাইবা লৈবা ঙমই। লোয়ননা মীওই অমা নত্ত্রগা ওর্গনাইজেসনশিংগী মরক্তা লেপ্পা লৈতনা ৱারী শান্নগদবনি হায়না ঐহাক্না খঞ্জৈ। ৱাফম খুদিংমক ঐখোয়না য়াগদবনি হায়বা লৈতে অদুবু ঐখোয়না অমনা অমগী ৱাখল্লোন্দা খন্থবা ঙম্নবা তোঙান তোঙানবা লমশিংগী মীওইশিংনা পুন্সিদা মতিক চানা হৌনা খঙগদবনি। মরূপশিং, মলয়ালা মনোরমা অসি চহী চামা হেনবদগী মলয়ালিগী পুক্নিং ৱাখলগী শরু অমা ওইদুনা লাক্লি হায়বা ঐহাক খঙই। মসিনা মসিগী ই-পাউশিংগী থোংদা কেরলাগী মীয়াম্বু হেন্না মিৎশিং নাশিংহল্লি। মসিনা ভারতকী নীংতম ইহৌবু শৌগৎপদা থৌদাং অমা লৌখি। নহারোল কয়া অমা, অখন্ননা কম্পিতিতিব পরিখাশিং থারিবশিংনা অদোমগী চহীগী লাইরিক শোয়দনমক্কী পারমগনি! মতৌ অসুম্না অদোম্বু জেনরেসন কয়াদগী খঙনদুনা লাক্লি। অসিগুম্লবা অথোইবা খোংচৎ অসিগী শরুক ওইদুনা লাক্লবা এদিতরশিং, রিপোর্তরশিং অমসুং স্তাফ পুম্নমকপু ঐহাক্না ইকায় খুম্নজরি। মরূপশিং, কনক্লেব অসিগী ওর্গনাইজরশিংনা য়াম্না পাম্নবা থিম – ন্যু ইন্দিয়া খল্লে। ক্রিতিক্সনা অদোমদা হংলকপা য়াই- অদোমসু মোদীগী লোন ঙাংবা হৌরব্রা? মদুগী পাউখুম অদু অদোম্না থৌরাং তৌরম্মগনি হায়বা ঐহাক্না থাজবা থম্লি। অদুবু, ঐহাক্কী থম্মোইগা য়াম্না নক্নবা থিম অমা অদোম্না খনবীরকপা অসিনা মরম ওইরগা অনৌবা ভারতকী স্পিরিৎতা ঐহাক্না করি খনবগে হায়বদু অদোমগা লোয়ননা সেয়র তৌজনবগী খুদোংচাবা অদু ঐহাক্না লৌজরি। মরূপশিং, ঐহাক্না মতম পুম্নমক্তা হায়দুনা লাক্লি – ঐখোয় মাংলোমদা চংশিনশিরা নত্ত্রগা চংশিল্লোয়শিরা, ঐখোয় অহোংবা পুরকপা পামগেরা নত্ত্রগা পামলোয়গেরা, ভারত খোংজেল য়াংনা হোংলক্লি অমদি হোংলক্লিবা অসি য়াইফনবগীদমক্নি। অনৌবা ভারতকী স্পিরিৎকী কুয়োমদা ইন্দিবিজুয়েল এস্পিরেসনশিং, পুন্না হোৎনমিন্নবা অমদি জাতিগী চাউখৎনবগীদমক ওনরশিপকী স্পিরিৎ অমা য়াওরি। শক্নাইরবা মীথুংলেনশিং, চহী কয়াদগী এস্পিরেসন অসি ফত্তবা ৱাহৈ অমা ওইবা কলচর অমদা চংশিল্লম্মি। থোংশিং হাংদোকপা অদু অদোমগী কন্তেক্তকী মখা পোলম্মি। মায়পাকপসু অদোম ওল্দ বোইজ ক্লব অমগী মনুং চনবা নত্ত্রগা চন্দবগী মখা পোলম্মি। অচৌবা শহরশিং, খনগৎলবা অচৌবা ইন্সতিত্যুৎশিং অমসুং অচৌবা ইমুং মনুং – মসি পুম্নমক অসি দরকার ওইরম্মি। লাইসেন্স রাজ অমসুং পর্মিৎ রাজকী ইকোনোমিক কলচরনা মীয়ামগী অনিবা অপাম্বগী মরক্তা অপনবা পীরম্মি। অদুবু, ঙসিদি পোৎশিং অদু হেন্না ফনবগীদমক অহোংবা পুরক্লে। ঐখোয়না অকিবা ফংলবা স্তার্ত-অপ ইকোসিস্তেমদা অনৌবা ভারতকী স্পিরিৎ অমা উরে। হৈথোই শিংথোইরবা নহা লিশিং কয়ানা মওং তারবা প্লেৎফোর্মশিং থৌরাং তৌরে, ইন্তরপ্রাইকী ওইবা মখোয়গী স্পিরিৎ অদু উবা ফংলে। হৌজিক্তি ভারত অনৌবা থবক থৌরমগী লমশিংদসু ফিভম ফগৎলক্লে মদু মমাংদদি য়াম্না ৱানা উবা ফংখিবনি। স্তার্ত অপ ওইগেরা ত্রগা সেপোর্তস ওইগেরা, মদুবু কনানা শক্তি পীরিবগে? মদু অপিকপা শহর অমসুং খুঙ্গংশিংগী থৌনা ফরবা নহাশিংনি, মখোয়গী মরমদা মী অয়াম্বনসু তারমখিরোয়। মখোয় মশক নায়বা ইমুং মনুং নত্ত্রগা অচৌবা বেঙ্ক বেলেন্স লৈবশিংগা মরী লৈনবা নত্তে। মখোয়দা মরাং কায়না লৈরিবা হায়ববু কত্থোকপা অমসুং এস্পিরেসন্নি। অদুগুম্লবা এস্পিরেসন অদু মখোয়না এক্সেলেন্সতা ওন্থোক্লি অমসুং ভারতপু চাউথোকহল্লি। ঐহাক্কী ওইনদি মসি অনৌবা ভারতকী স্পিরিৎনি। মরূপশিং, অনৌবা ভারত অসি অখন্নবা মীওই খরগী খোল্লাও নত্তে। মসি ভারত মচা কোতি ১৩০গী অপুনবা খোঞ্জেলনি। মিদীয়া প্লেৎফোর্মশিংগী ওইনদি মীয়ামগী খোঞ্জেল অসি তাবা দরকার ওই। নাগরিক খুদিংমক্না জাতিগীদমক থৌদাং লৌবা নত্ত্রগা করিগুম্বা খরা শিন্নরম্বা পামই। খুদম ওইনা সিঙ্গল য়ুজ প্লাসতিক শিজিন্নবা হন্থনবা হন্দক্তা পায়খৎখিবা খোংথাং অদু লৌদুনা য়েংবিয়ু। মসি নরেন্দ্র মোদী খক্তগী ৱাখল্লোন নত্ত্রগা হোৎনবা নত্তে। ভারতকী মীয়াম্না মশা মথন্তা গান্ধী জীগী ১৫০ শুবা মপোক কুমওনগী তঞ্জাদা ভারতপু সিঙ্গল য়ুজ প্লাস্তিক্তগী নান্থোক্নবা খোংথাং লৌখৎলি। মরূশিং, মমাংদা ওইথোক্লোয় হায়না খল্লম্বা অওনবা কয়া অমা ঙসিদি উবা ফংলে। হরিয়ানাগুম্বা রাজ্য অমদা, সরকারগী থবক লৌবদা মনুং মপাল ফাওনা উবা মওংদা চত্থগনি হায়বা খল্লুদে। অদুবু হরিয়ানাগী খুঙ্গং অমা হেক্তদা চৎপিরুবা মতমদা মীয়াম্না মনুং মপাল ফাওনা উবা মওংদা থবক লৌবগী মতাংদা ৱারী শান্নবা তাবা ফংগনি। হৌজিক্তি মীয়াম্না রেলৱে স্তেসনশিংদা ৱাই-ফাইগী খুদোংচাবা লৌবা উবা ফংগনি। মসি অচুম্বা ওইরক্কনি হায়বা কনানা খনখিবা লৈবগে। মমাংদদি, প্লেৎফোর্মশিং অসি পোৎ-চৈ অমসুং পেসেঞ্জরশিংগা মরী লৈনরম্মি। অদুবু হৌজিক্তি তায়র ২ অমসুং তায়র ৩ শহরশিংদা মহৈরোইশিংনা স্কুল নত্ত্রগা কোলেজদগী হল্লক্লবা মতুং স্তেসনশিংদা চত্তুনা ফ্রী ৱাইফাই শিজিন্নরি অমদি মাংলোমদা চংশিল্লি। মরূপশিং, ভারত্তা মীয়ামগী স্পিরিৎ মতৌ করম্না হোংলকপগে হায়বদু ৱাহৈ অনি খক্তং শিজিন্নদুনা ফোংদোকপা য়াই। চহী মঙাগী মমাংদা, প্রজানা হংনখি–ঐখোয়না ঙমগদ্রা? অমোৎ অকায়দগী ঐখোয় নান্থোকপা ঙমগদ্রা? ঐখোয়না পোলিসী পেরালাইসিসপু লৌথোকপা ঙমগদ্রা? ঐখোয়না শেঞ্জা–থুমজা মুথৎপা ঙমগদ্রা? ঙসিদি প্রজানা হায়রি– ঐখোয়না ঙমগনি! ঐখোয় লু নানবা ভারত অমা ওইরগনি। ঐখোয় শেঞ্জা–থুমজা লৈতবা লৈবাক অমা ওইরগনি। ঐখোয়না অফবা সাসনবু অপুনবা খোংজং অমা ওইহল্লগনি। মরূপশিং, অনৌবা ভারত অমা শেমগৎনবা ঐখোয়গী সরকারনা মতৌ করম্না থবক তৌবগে হায়বগী খুদম অমা ঐহাক্না অদোমগী মফমদা সেয়র তৌজগে। ঐখোয়গী সরকারনা লায়রবশিংগীদমক খোংজেল য়াংনা য়ুম কোতি ১.৫ হেন্না শাখ্রে হায়বা ময়াম পুম্নমক্না খঙবিরিবা অদুনি। মসি মমাংগী সরকারগা য়েংনরুবদা য়াম্না চাউনা ফগৎলকপা অমনি। মীওই কয়া অমনা ইফমদা হংবীরকই মদুদি স্কিমশিং অমসুং ফন্দশিং অসিদি মমাংদসু লৈরবনি, অদুনা অদোম্না করি তোপ তোপ্পা অমা তৌখ্রবগে? মখোয়দা ৱাহং হংনবগী অধিকার লৈ। অহানবা মক্তদা, ঐখোয়না অচুম্বা অদু খঙলে মদুদি ঐখোয়না শারিবা অসি য়ুমনি। ঐখোয়গী সরকারনা মফম অদুগী মীয়ামগী দরকার ওইবা অমসুং অপাম্বগী মতুং ইন্না য়ুমশিং শাখি। য়ুমশিং অদুদা মৈ, গ্যাস কনেক্সন, তোইলেৎ অমসুং অসিগুম্লবা দরকার ওইবা পুম্নমক ফংবা ঙম্নবা ঐখোয়না সরকারগী তোঙান তোঙানবা স্কিমশিংগা লোয়ননা থবক পায়খৎলি। মরূপশিং, অনৌবা ভারতকীদমক ঐখোয়না য়েলিবা মীৎয়েংদা লৈবাক অসিদা লৈরিবশিংগী খক্তা নত্তনা মপান্দা লৈরিবশিংগীসু য়াউরি। ঐখোয়গী দাইস্পোরা অসি ঐখোয়গী চাওথোকচনিঙাইনি, ভারতকী ইকোনোমী চাউখৎহনবদা থৌদাং লৌরি। মীরৈবাক্তা লৈবা ভারত মচা অমা হেক্তনা খুদোংচাদবা মায়োক্নরকপা মতমদা মদু কোকহন্নবা ঐখোয়না খ্বাইদগী মাংদা লৈরি। নোংচুপ এসিয়াগী তোঙান তোঙানবা শরুকশিংদা ভারতকী নর্সশিং ফাজিন্দুনা থমখিবা মতমদা মখোয়বু ইরমদম অসিদা অমুক হন্না পুরক্নবা পায়খৎপা য়াবা পুম্নমক পায়খৎখি। নর্সশিং অদুদা অয়াম্বদি খা ভারত্তগীনি। চপ মান্নবা স্পিরিৎ অদু কেরলাগী অতোপ্পা মপারি, ফাদর তোমবু ফাদুনা থমখিবা মতমদসু উবা ফংখি। মীওই কয়া অমা য়েমেনদগী হল্লকখি। ঐহাক তোঙান তোঙানবা নোংচুপ এসিয়া লৈবাকশিংদা চৎলুরে অমদি মফমশিং অদুদা লৈরিবা ভারত মচাশিংগা উন্নরে। ঐহাক হন্দক্তা বহেরানদা চৎলুই। মফম অদুদা চৎপা ভারতকী অহানবা প্রধান মন্ত্রীগী ইকায় খুম্নবা অদু ঐহাক্না ফংজখি। খোংচৎ অদুনা মরম ওইদুনা মফম অদুদা ফাদোক তারবা ভারত মচা ২৫০বু রোয়েল ফেমিলিনা মরাল কোকপীনবা ৱারেপ লৌখি। মদুগা মান্ননা ওমান অমসুং সাউদি অরবনা মরালশিং কোকপীখ্রে। চহী অসি হৌরকপদা সাউদি অরবনা ভারতকী হজ কোতা হেঙ্গৎলে। মরূপশিং, হন্দক্কী ঐহাক্কী য়ু.এ.ই. খোংচৎতা মফম অদুদা রুপে কার্দ হৌদোকখ্রে অমদি অথুবা মতমদা বহরেনদসু রুপে কার্দ হৌদোক্লগনি। মসিনা ময়ুমদা পৈশা থাদোক থাজিন তৌবা গল্ফতা থবক তৌরিবা মীওই লাখ য়কাদা কান্নবা ফংহল্লগনি। মরূপশিং, ঙসিগী মীদিয়াদা ঐখোয়না অনৌবা ভারতকী স্পিরিৎ অদু উবা ফংই। ভারতকী মীদিয়া অসি খ্বাইদগী দাইবর্স ওইবা অমসুং চাউখৎলক্লিবা মীদিয়ানি। পাউ–চেশিং, মেগাজিনশিং, তি.ভি. চেনেলশিং, ৱেবসাইতশিংগী মশিং লেপ্পা লৈতনা হেঙ্গৎলক্লি। স্বচ্ছ ভারত, সিঙ্গল য়ুজ প্লাস্তিক মুত্থৎপা, ইশিং য়োক্তুনা থম্বা, ফিৎ ইন্দিয়া অমসুং অতোপ্পা খোংজং কয়াদা মিদীয়ানা শিংথানীংঙাই ওইরবা থৌদাং লৌরি। মরূপশিং, ভারতপু পুন্সিন্নবা শক্তি অদু লোন্দা লৈরি। তোঙান তোঙানবা লোন ঙাংবা মীওইশিংবু নকশিনহন্নবা মিদীয়ানা থোংগী শক্তম অমা লৌবা য়াই। ৱাহৈ অমবু মিদীয়ানা তোঙান তোঙানবা লোন ১০–১২দা পব্লিস তৌবা য়াই। মতৌ অসুম্না চহী অমদা মীওই অমনা তোঙান তোঙানবা লোনশিংদা অনৌবা ৱাহৈ ৩০০ হেন্না তম্বা ঙমগনি। মরূপশিং, লমদম অসিদা লাকখিবা অফাওবা লায়নীংবশিং, নীংতম খোংজংদা শুরক য়াখিবা ঐখোয়গী ইপা ইপুশিং অদুগী অচৌবা মংলানশিং লৈরম্মি। ২১শুবা চহীচা অসিদা মখোয়গী মংলান অদু মংফাওনহনবা অমসুং মখোয়বু চাওথোকপা ফাওহনগদবা ভারত অমা শেম্বা অসি ঐখোয়গী ইথৌদাংনি। মসি ঐখোয়না ফংবা ঙমগনি অমদি লাক্কদৌরিবা মতমদা অমত্তা ওইনা পুন্দুনা তৌবা য়াবা পুম্নমক তৌগনি হায়না ঐহাক্না থাজবা থম্লি। অমুক হন্না, ঐহাক্না মলয়ালা মনোরমা গ্রুপ্পু য়াইফ-পাউজেল পীজরি অমদি ঐহাকপু বার্তন তৌবীরকপগীদমক থাগৎপা ফোংদোকচরি। থাগৎচরি, হন্না-হন্না থাগৎচরি।